b'\n_START_ARTICLE_\nPostenje\n_START_SECTION_\nZgodovina postenja\n_START_PARAGRAPH_\nPomena posta so se zavedali \xc5\xbee stari narodi. Na prve sledove postenja naletimo pri starih Egip\xc4\x8danih (15. stoletje pr. n. \xc5\xa1t.). Po pri\xc4\x8devanju gr\xc5\xa1kega pisatelja Herodota so Egip\xc4\x8dani pojmovali post kot osnovo za ohranjanje zdravja in mladosti. Postili so se enkrat na mesec, ker so spoznali, da preve\xc4\x8d hrane \xc5\xa1koduje. Stari Grki so \xc5\xbee v 6. stoletju pr. n. \xc5\xa1. izvajali poste. Filozof Pitagora se je postil, da je s tem pove\xc4\x8dal sposobnost razmi\xc5\xa1ljanja. Enako so po\xc4\x8deli njegovi u\xc4\x8denci. Tudi Platon in Sokrat sta opravljala redne desetdnevne poste in tako dosegla ve\xc4\x8djo miselno sposobnost. \xc5\xbde v 4. stoletju pr. n. \xc5\xa1. je v Tibetu obstajala knjiga z naslovom Osnovna na\xc4\x8dela medicinske znanosti Tibeta, ki vsebuje poglavje o zdravljenju s hrano in postom. O\xc4\x8de vseh zdravnikov, Hipokrat (460-375 pr. n. \xc5\xa1.), je zapisal:\xc2\xa0\xc2\xbbLakota je mati zdravja, presitost pa izvor \xc5\xa1tevilnih bolezni.\xc2\xab\xc2\xa0In \xc5\xa1e:\xc2\xa0\xc2\xbb\xc4\x8clovek nosi zdravnika v sebi. Treba mu je samo pomagati pri delu. \xc4\x8ce telo ni o\xc4\x8di\xc5\xa1\xc4\x8deno, bolj ko ga hrani\xc5\xa1, ve\xc4\x8d \xc5\xa1kode mu povzro\xc4\x8di\xc5\xa1.\xc2\xab\xc2\xa0_NEWLINE_Tudi Sveto pismo na \xc5\xa1tevilnih mestih priporo\xc4\x8da postenje. Jezus se je \xc5\xa1tirideset dni postil v pu\xc5\xa1\xc4\x8davi, ko se je pripravljal na svoje poslanstvo. V spomin na to se kristjani pripravljajo na veliko no\xc4\x8d s postom. Izraz postenje pri rimokatolikih pomeni, da vnos hrane omejimo le na en ve\xc4\x8dji in dva manj\xc5\xa1a obroka dnevno. V pravoslavju za ves postni \xc4\x8das velja popolna odpoved mesu._NEWLINE_Tudi vse druge vere priporo\xc4\x8dajo postenje, kar dokazuje, da so veliki modreci dobro vedeli, da je preobilna prehrana poglavitni vzrok bolezni. Danes terapevtsko postenje izvajajo v \xc5\xa1tevilnih klinikah po svetu.\n_START_SECTION_\nVrste posta\n_START_PARAGRAPH_\nPoznamo razli\xc4\x8dne vrste posta, ki se med seboj razlikujejo po vrsti dovoljene hrane in so bolj ali manj striktne.\n_START_SECTION_\nPostenje s \xc4\x8dajem in sokovi\n_START_PARAGRAPH_\nGre za najpogostej\xc5\xa1o obliko posta. Odre\xc4\x8demo se vsaki gosti hrani; gre torej za \xc4\x8disti post s pitjem. U\xc5\xbeivamo surove ali prekuhane razred\xc4\x8dene sadne in zelenjavne sokove, z medom oslajene zeli\xc5\xa1\xc4\x8dne \xc4\x8daje in veliko vode. Ker u\xc5\xbeivamo samo teko\xc4\x8do hrano, so prebavila zelo razbremenjena. Telo ima tako mo\xc5\xbenost, da se temeljito o\xc4\x8disti, razstrupi in razkisa. Buechingerjev na\xc4\x8din postenja je primeren za prepre\xc4\x8devanje bolezni in zdravljenje povi\xc5\xa1anega krvnega tlaka, starostne sladkorne bolezni (tip 2), revmati\xc4\x8dnih obolenj in glavobola. Uporabljajo ga lahko zelo debeli ljudje, pa tudi ljudje normalne ali mo\xc4\x8dnej\xc5\xa1e telesne konstitucije. Manj primeren je pri zelo vitkih ljudeh in pri vnetnih procesih v \xc5\xbeelodcu in \xc4\x8drevesju.\n_START_SECTION_\nPostenje s presnimi sokovi\n_START_PARAGRAPH_\nU\xc5\xbeivamo surovo hrano v teko\xc4\x8di obliki (sve\xc5\xbee iztisnjeni presni sadni in zelenjavni sokovi). Gre za kuro s presno hrano, pri kateri u\xc5\xbeivamo surovo hrano v teko\xc4\x8di obliki. Primerno je pri pomanjkanju vitalnih snovi (vitamini, minerali), pogostih oku\xc5\xbebah, \xc4\x8dezmerni telesni te\xc5\xbei in kot zdravstvena preventiva. Pri ob\xc4\x8dutljivosti na sadne kisline, ob\xc4\x8dutljivem \xc5\xbeelodcu in vnetju \xc5\xbeelod\xc4\x8dne sluznice tega tipa postenja ni primerno izvajati.\n_START_SECTION_\nPostenje s sokovi iz zdravilnih rastlin\n_START_PARAGRAPH_\nTe sokove pridobivamo iz sve\xc5\xbeih korenin, listov, cvetov ali plodov zdravilnih rastlin. Sokovi so izdelani brez kemi\xc4\x8dnih dodatkov ali alkohola, trajnost jim zagotavlja samo kratkotrajno segrevanje. Sokovi iz rmana ali pelina pomagajo jetrom pri njihovem razstrupljevalnem delu; sokovi iz vodne kre\xc5\xa1e ali velike preslice spodbujajo izlo\xc4\x8danje se\xc4\x8da in odvajanje vode; pri zmanj\xc5\xa1anju zakisanosti telesa uporabljamo sok iz krompirja in breze; za spodbujanje presnove je pomemben \xc4\x8dema\xc5\xbeev sok; vezivno tkivo \xc4\x8disti in krepi bezgov sok. Koprivov, regratov ali arti\xc4\x8dokin sok pa je za \xc4\x8di\xc5\xa1\xc4\x8denje krvi.\n_START_SECTION_\nPostenje s sadjem in zelenjavo\n_START_PARAGRAPH_\nPoleg sadja so dovoljene tudi razli\xc4\x8dne vrste presne ali na hitro zdu\xc5\xa1ene zelenjave. Na dan zau\xc5\xbeijemo pribli\xc5\xbeno en kilogram sadja ali zelenjave. To postenje je idealno za ljudi, ki so nagnjeni k nizki ravni sladkorja v krvi in imajo labilen krvni obtok, pri pomanjkanju vitalnih snovi, zakisanosti telesa (sadje spodbuja tvorbo alkalij, ki ve\xc5\xbeejo odve\xc4\x8dne kisline) in nabiranju vode v tkivu. Primerno je za za\xc4\x8detnike v postu, ker dovoljuje nekaj goste hrane ter pri nekoliko premajhni telesni te\xc5\xbei. Nikakor ga ne izvajamo pri ljudeh s prebavnimi te\xc5\xbeavami: napenjanje, vetrovi, ob\xc4\x8dutek polnosti, razdra\xc5\xbeljivo \xc4\x8drevesje. Sadne kisline razdra\xc5\xbeijo ob\xc4\x8dutljivo \xc4\x8drevesje.\n_START_SECTION_\nPostenje z juhami\n_START_PARAGRAPH_\nZjutraj je priporo\xc4\x8dljiva juha z ovsenimi kosmi\xc4\x8di, opoldne in zve\xc4\x8der pa pretla\xc4\x8dene zelenjavne juhe. \xc5\xa0e posebno blaga razli\xc4\x8dica postenja z juhami je postenje s sluzastimi juhami. Primerno je pri vnetnih procesih v \xc5\xbeelodcu in \xc4\x8drevesju, pri pogostih oku\xc5\xbebah in za starej\xc5\xa1e ob\xc4\x8dutljive ter vitke osebe. Ta tip postenja ni za\xc5\xbeelen pri izrazito \xc4\x8dezmerni telesni te\xc5\xbei.\n_START_SECTION_\nPostenje s sirotko\n_START_PARAGRAPH_\nNa dan popijemo liter do liter in pol sirotke iz posnetega mleka. Sirotka je stranski proizvod pri pridelavi mleka in nastane, ko iz sesirjenega mleka pridobivamo skuto. Postenje s sirotko je primerno predvsem za ljudi z motnjami v presnovi in za tiste, ki imajo te\xc5\xbeave s \xc4\x8drevesjem; pomaga zlasti vsem, ki jih pogosto mu\xc4\x8di zaprtje. Priporo\xc4\x8dljivo je tudi pri glivicah v \xc4\x8drevesju in za splo\xc5\xa1no izbolj\xc5\xa1anje \xc4\x8drevesne flore. Prepre\xc4\x8duje zakisanost telesa, pomaga pri te\xc5\xbeavah s ko\xc5\xbeo ter pospe\xc5\xa1uje preventivno razstrupljanje in \xc4\x8di\xc5\xa1\xc4\x8denje telesa. Sirotka deluje rahlo odvajalno. Njena uporaba ni primerna pri pogostih driskah in kadar smo intolerantni nanjo.\n_START_SECTION_\nPostenje z mlekom in \xc5\xbeemljami\n_START_PARAGRAPH_\nU\xc5\xbeivamo stare \xc5\xbeemlje in mleko. \xc5\xbdemlje iz pirine ali p\xc5\xa1eni\xc4\x8dne moke su\xc5\xa1imo dva dni na zraku, da postanejo gumijaste. Posebno primerno je za ljudi, ki imajo kroni\xc4\x8dne te\xc5\xbeave s prebavo in z \xc5\xbeelodcem (vnetje \xc5\xbeelod\xc4\x8dne sluznice) in ki so predebeli. Manj primerno je kadar smo intolerantni na mleko (zamenjava s sojinim mlekom). Kadar se zaradi u\xc5\xbeivanja neprimernih \xc5\xbeivil pojavijo bolezenski znaki pomanjkanja (dovzetnost za oku\xc5\xbebe, utrujenost, krhki lasje, nohti), moramo s tem postenjem prekiniti.\n_START_SECTION_\nProgram postenja\n_START_PARAGRAPH_\nZa varno postenje je pomembna skrbna priprava. Seznaniti se je treba s pravilnim izvajanjem posta in z morebitnimi te\xc5\xbeavami. Bolje se je sploh ne postiti, kot se postiti napa\xc4\x8dno. Pri zgoraj navedenih vrstah posta moramo vsak dan o\xc4\x8distiti \xc4\x8drevesje. Priporo\xc4\x8dljivo je jemati odvajalne soli, odvajalne sokove, zdravilno glino in \xc4\x8de je le mogo\xc4\x8de, opraviti klistiranje. \xc4\x8cez dan je treba v ustreznih presledkih popiti 2.5 do 3 litre teko\xc4\x8dine (neoslajeni zeli\xc5\xa1\xc4\x8dni \xc4\x8daji ali mineralna voda). Normalno opravljamo vsa dela in naloge. Potrebno se je le izogibati stresu ter prenapornemu telesnemu in umskemu delu. Nadvse prijajo son\xc4\x8denje, lahka telovadba in sprehodi po sve\xc5\xbeem zraku. Med postom je treba dovolj po\xc4\x8divati in spati. Najbolje je, \xc4\x8de se postimo med dopustom ali se umaknemo nekam, kjer imamo mir pred mote\xc4\x8dimi vplivi._NEWLINE_Postimo se lahko razli\xc4\x8dno dolgo. Priporo\xc4\x8da se enotedenski post, enodnevni post vsak teden ali tridnevni post vsak mesec. Pri enodnevnem postu niso potrebni posebni ukrepi za \xc4\x8di\xc5\xa1\xc4\x8denje \xc4\x8drevesja. Enkrat na leto je za\xc5\xbeeleno opraviti dalj\xc5\xa1i post (3-6 tednov).\n_START_SECTION_\nZaklju\xc4\x8dek posta\n_START_PARAGRAPH_\nZ napa\xc4\x8dnim hranjenjem po postenju lahko izni\xc4\x8dimo odli\xc4\x8dne izide, dose\xc5\xbeene med postom. Potrebno je veliko volje in nadzora, da \xc4\x8dlovek po postenju prekomerno ne pove\xc4\x8da vnosa hrane. \xc4\x8ce bi se po dalj\xc5\xa1em postenju prenajedli, to utegne biti celo smrtno nevarno. Kako se bo izteklo postenje, je najbolj odvisno od tega, kako ga bomo kon\xc4\x8dali. Zaklju\xc4\x8dek postenja je najpomembnej\xc5\xa1a faza. Posta ne prekinemo nikoli naenkrat, temve\xc4\x8d jedilnik po\xc4\x8dasi \xc5\xa1irimo ter \xc4\x8dez nekaj dni preidemo na normalno polnovredno prehrano. Zlasti pomembno je, da jemo ve\xc4\x8dkrat in v majhnih koli\xc4\x8dinah, nikoli \xc4\x8dezmerno. Jesti je treba po\xc4\x8dasi in v prijetnem vzdu\xc5\xa1ju, hrano pa temeljito pre\xc5\xbeve\xc4\x8diti.'